คลังขยายวงขายหุ้นบริษัทลูกรัฐวิสาหกิจ
คลังขายบริษัทลูกรัฐวิสาหกิจใช้หนี้จำนำข้าว คาด 2 เดือนสรุปกฎหมายพิเศษ
26 พ.ค. 2558

คลังขายบริษัทลูกรัฐวิสาหกิจใช้หนี้จำนำข้าว คาด 2 เดือนสรุปกฎหมายพิเศษ
นายสมหมาย ภาษี รมว.คลัง เปิดเผยว่า การขายหุ้นที่กระทรวงการคลังถืออยู่เพื่อนำมาใช้หนี้โครงการรับจำนำข้าวนั้น จะขายบริษัทที่คลังถือและอยู่นอกตลาดหลักทรัพย์ก่อนเป็นอันดับแรก รวมทั้งจะขายหุ้นบริษัทลูกของรัฐวิสาหกิจ ที่มีการดำเนินงานจนคิดว่าเป็นบริษัทของตัวเอง ไม่คิดว่าเป็นของหลวง โดยจะเขียนในกฎหมายพิเศษว่า รายได้จากการขายหุ้นไม่ต้องนำส่งงบประมาณ แต่ให้นำไปใช้หนี้จำนำข้าวและหนี้อื่นๆ ที่ระบุไว้ในกฎหมาย
ทั้งนี้ ร่างกฎหมายพิเศษที่จะออกภายใน 2 เดือนนี้ มีวงเงินหนี้ที่ต้องบริหารรวม 7.2 แสนล้านบาท เป็นหนี้จากโครงการรับจำนำข้าว 5.12 แสนล้านบาท ที่เหลือเป็นเงินที่รัฐบาลต้องชดเชยผลขาดทุนให้การรถไฟแห่งประเทศไทย องค์การขนส่งมวลชนกรุงเทพ และเงินที่รัฐจ่ายสมทบให้กองทุนประกันสังคม
อย่างไรก็ตาม ความเสียหายจากโครงการรับจำนำข้าวอาจจะมากกว่า 5.12 แสนล้านบาทตามที่ระบุไว้ในกฎหมายพิเศษ ซึ่งเป็นหน้าที่คณะกรรมการพิจารณาให้ผู้เกี่ยวข้องรับชดใช้ความเสียหายทางแพ่ง ที่คดีมีอายุความ 2 ปีจะดำเนินการต่อไป